ศบค.รายงานตัวเลขผู้ติดเชื้อโควิด-19 วันนี้ เพิ่ม 490 ราย เน้นย้ำประชาชนดำเนินตามมาตรการตรุษจีนปลอดภัย ห่างไกลโควิด-19
แพทย์หญิงพรรณประภา ยงค์ตระกูล รองโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า วันนี้ 6 กุมภาพันธ์ 2564 ตัวเลขผู้ติดเชื้อโควิด-19 รายใหม่ทั่วโลกสะสมกว่า 105.9 ล้านราย เพิ่มขึ้นมากกว่า 4-5 แสนรายต่อวัน ขณะที่สถานการณ์โควิด-19 ฝั่งเอเชีย ประเทศอินเดียยังคงมีจำนวนผู้ติดเชื้อสะสมมากที่สุด รองลงมาคือ อินโดนีเซียและปากีสถาน ส่วนประเทศที่ต้องเฝ้าระวังคือ มาเลเซีย ซึ่งมีชายแดนติดต่อกับ 4 จังหวัดทางภาคใต้ของไทย ได้แก่ นราธิวาส ยะลา สงขลาและสตูล โดยวันนี้พบผู้ติดเชื้อเพิ่ม 3,391 ราย จึงขอเน้นย้ำให้เฝ้าระวังการเดินทางตามเส้นทางธรรมชาติ เพื่อป้องกันการนำเชื้อเข้ามาในประเทศ ส่วนประเทศไทยวันนี้พบตัวเลขผู้ติดเชื้อรายใหม่ 490 ราย ไม่มีผู้เสียชีวิตเพิ่ม แบ่งเป็นการติดเชื้อภายในประเทศ 479 ราย ติดเชื้อจากต่างประเทศ 11 ราย ส่วนใหญ่มาจากการคัดกรองเชิงรุกในชุมชนภายในจังหวัดสมุทรสาครร้อยละ 93.9 ทำให้มียอดผู้ติดเชื้อยืนยันสะสมตั้งแต่การแพร่ระบาดระลอกแรกรวม 23,134 ราย อยู่อันดับที่ 115 ของโลกสำหรับผู้ติดเชื้อในประเทศจากระบบเฝ้าระวังและระบบบริการ 67 รายวันนี้ แบ่งเป็น กรุงเทพมหานคร 23 ราย ตาก 2 ราย สมุทรสงคราม 1 ราย เพชรบุรี 1 ราย และสมุทรสาคร 40 ราย เป็นสัญชาติไทย 19 ราย และเมียนมา 21 ราย ส่วนผู้ติดเชื้อจากการคัดกรองเชิงรุก 412 ราย แบ่งเป็น สมุทรสงคราม 1 ราย สมุทรปราการ 1 ราย และสมุทรสาคร 410 ราย เป็นสัญชาติไทย 18 ราย เมียนมา 391 ราย และลาว 1 ราย ขณะที่ผู้ติดเชื้อจากต่างประเทศ 11 ราย แบ่งเป็น ฝรั่งเศส 1 ราย โปรตุเกส 2 ราย เยอรมนี 1 ราย สหรัฐอเมริกา 2 ราย ไนจีเรีย 1 ราย สหรัฐอาหรับเอมิเรตส์ 1 ราย ยูเครน 1 ราย สหราชอาณาจักร 1 ราย และอีก 1 รายมาจากประเทศมาเลเซีย เดินทางตามเส้นทางธรรมชาติผ่านจังหวัดนราธิวาสจังหวัดที่พบผู้ติดเชื้อมากที่สุดคือ สมุทรสาคร มีผู้ติดเชื้อสะสม 14,530 ราย จากการตรวจคัดกรองเชิงรุกในชุมชน ขณะที่วันนี้มีรายงานการตรวจคัดกรองเชิงรุกในชุมชนมากกว่า 150,000 ราย พบผู้ติดเชื้อ 13,000 ราย โดยหลังจากนี้จังหวัดสมุทรสาครจะยังคงตรวจคัดกรองอย่างต่อเนื่องภายในชุมชนโดยรอบโรงงานวันละ 2,000-3,000 คน ในส่วนของจังหวัดอื่นๆ ขณะนี้คงเหลือผู้ติดเชื้อรวม 16 จังหวัดอย่างไรก็ตาม ในช่วงเทศกาลตรุษจีนที่จะถึงนี้ ศบค. ขอเน้นย้ำให้ประชาชนดำเนินตามมาตรการตรุษจีนปลอดภัย ห่างไกลโควิด-19 โดยร่วมฉลองตรุษจีนกันอย่างปลอดภัย พร้อมเฝ้าระวังไม่ให้เกิดการแพร่ระบาดของโรคโควิด-19 สวมหน้ากากอนามัย เว้นระยะห่างทางสังคมและงดการทายอาหารร่วมกัน